Document ID: 32004R0877

Komisjoni määrus (EÜ) nr 877/2004,
29. aprill 2004,
millega sätestatakse määruse (EÜ) nr 2200/96 üksikasjalikud rakenduseeskirjad seoses teatavate värskete puu- ja köögiviljade turgudel registreeritud hindadest teatamisega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] eriti selle artikli 28 lõiget 2,
ning arvestades järgmist:
(1) Nõukogu määruses (EÜ) nr 2200/96 nõutakse, et liikmesriigid teavitaksid komisjoni teatavate värskete puu- ja köögiviljade registreeritud hindadest tüüpilistel turgudel. Nimetatud nõude üksikasjalikud rakenduseeskirjad sätestati komisjoni määruses (EÜ) nr 659/97, [2] mis tühistati komisjoni 21. jaanuari 2004. aasta määrusega (EÜ) nr 103/2004, millega sätestati nõukogu määruse (EÜ) nr 2200/96 üksikasjalikud rakenduseeskirjad sekkumiskorra kohta puu- ja köögiviljasektoris. [3] Seega tuleks vastu võtta uued üksikasjalikud rakenduseeskirjad teatavate värskete puu- ja köögiviljade turgudel registreeritud hindade teavitamiseks, mis tuleks selguse huvides eraldada üksikasjalikest rakenduseeskirjadest sekkumiskorra ning turult kõrvaldamise kohta puu- ja köögiviljasektoris.
(2) Iga toote kohta komisjonile edastatud hinnad peaksid olema võrreldavad. Seega tuleks kogu ühenduse territooriumil kohaldada mõistlikult ühtlustatud mõisteid turustusetappide, esitusviiside, kvaliteediklasside ja võimaluse korral sortide või tüüpide suhtes. Samuti tuleks määratleda iga asjaomase toote tüüpilised turud. Lisaks peaksid liikmesriigid vajaduse korral esitama komisjonile vajalikud selgitused seoses asjaomaste hindade arvutamiseks kohaldatud meetodite ja kriteeriumidega.
(3) Tagamaks teabe kiiret ringlust, tuleks kasutada elektroonilisi teabeedastamise vahendeid.
(4) Selguse huvides peaks komisjon teavitama liikmesriike kogu ühenduse territooriumil registreeritud hindadest ja ühenduse keskmistest hindadest.
(5) Käesolevas määruses sätestatud meetmed on kooskõlas värske puu- ja köögiviljaturu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EÜ) nr 2200/96 artikli 28 lõike 1 kohaselt registreeritavad hinnad I klassi toodetele pakendamiskohast väljaviimise, sorteerimise, pakendamise ja olenevalt olukorrast alustele panemise kohta esitatakse eurodes netokaalu 100 kg kohta.
2. Liikmesriigid määravad kindlaks määruse (EÜ) nr 2200/96 artikli 28 lõikes 1 nimetatud tüüpilised turud järgmistel tingimustel:
a) tehinguid teostati kas füüsiliselt määratlevatel turgudel tootmisalal (hulgiturud, oksjonid ja muud füüsilisel kujul eksisteerivad nõudluse ja pakkumisega seotud kohtumispaigad),
b) või toimusid otsesed tehingud tootmisala tootjate ja üksikisikust ostjate vahel (hulgimüüjad, kaubandusringkonnad, jaotuskeskused ja muud ettevõtjad),
c) või on tegemist ülaltoodud lõigetes a ja b nimetatud tehingutüüpide kombinatsiooniga.
Tüüpiliste turgude loetelu on sätestatud määruse lisas.
Artikkel 2
Liikmesriigid edastavad komisjonile lisas loetletud toodete kohta iga nädala neljapäeval hiljemalt kell 12.00 (Brüsseli aja järgi) teavituse, milles kirjeldatakse üksikasjalikult lisas loetletud turgudel lisas sätestatud tootetüüpide ja/või -sortide, millega on tehtud tehinguid artikli 1 lõike 2 kohaselt, suuruste ja/või koguste kohta registreeritud iga turupäeva keskmist hinda eurodes 100 kg kohta.
Nimetatud teavitused edastatakse komisjonile tema poolt osutatud elektroonilise süsteemi kaudu.
Komisjon edastab nimetatud teabe liikmesriikidele koos komisjoni keskmise hinnaga iga asjaomase toote kohta.
Artikkel 3
1. Komisjoni nõudel edastavad liikmesriigid komisjonile meetodi, mida nad kasutavad artikli 2 esimeses lõikes nimetatud keskmise hinna arvutamiseks.
Kui asjaomaste tootetüüpide ja/või -sortide hinnad on antud muude suuruste ja/või esitusviiside kohta, kui lisas sätestatud, võivad liikmesriigid arvutada lisas toodud suuruste ja/või esitusviiside keskmise hinna konverteerimiskoefitsientide abil. Konverteerimiskoefitsientide fikseerimine lisatakse käesoleva lõike esimeses punktis nimetatud meetodile.
2. Vajaduse korral koostab komisjon lõikes 1 nimetatud meetodile ühtsed juhendid.
Artikkel 4
Käesolev määrus jõustub 20. päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. aprill 2004

Labels: 12
2
17
6